Paavo Allan Engelbert Berglund (14 April 1929 – 25 Januarie 2012) was 'n Finse dirigent en violis. Berglund is in Helsinki gebore en het as kind die viool bestudeer deur op 'n instrument wat deur sy oupa gemaak is, te speel. Op die ouderdom van vyftien het die jong Berglund op musiek as loopbaan besluit en op agtien jaar reeds in restaurante gespeel. Gedurende die Tweede Wêreldoorlog het Berglund by 'n ysterfabriek in Billnäs gewerk. Die kinders was gedurende die mees geweldadige stadiums van die oorlog uit die stad (Helsinki) geneem. Berglund se professionele loopbaan as violis het in 1946 begin toe hy die grootste deel van die somer in die offisiersmenasie (Upseerikasino) in Helsinki gespeel het. Hy het reeds in 1945 in dansorkeste gespeel. Sy formele studies het in Helsinki by die Sibelius Akademie plaasgevind, en in Wene en Salzburg. Hy het vanaf 1949 tot 1958 as violis in die Finse Radio-simfonieorkes gespeel. Hy was uniek tussen die instrumentaliste in dat hy, wat die sitplektoedeling betref, geakkomodeer moes word omrede hy die viool linkshandig gespeel het.